POROČILO KOMISIJE EVROPSKEMU PARLAMENTU IN SVETU

LETNO POROČILO ZA LETO 2015 O IZVAJANJU UREDBE (ES) ŠT. 300/2008 O SKUPNIH PRAVILIH NA PODROČJU VAROVANJA CIVILNEGA LETALSTVA

To poročilo zajema obdobje od 1. januarja do 31. decembra 2015

UVOD

V letu 2015 so začeli veljati ukrepi, ki naj bi znatno okrepili zmogljivosti za odkrivanje eksplozivov v ročni prtljagi na varnostnih kontrolnih točkah za potnike na letališčih.

Konec leta je bil v znamenju povišanih stopenj pripravljenosti v več državah članicah zaradi nesreče letala Metrojet nad Sinajskem polotokom ter napadov v Parizu. Vpliv na različne načine prevoza, tudi na letalstvo, je bil občuten. To tvegano stanje je potrdilo politične izbire Komisije in tekoče delo na področju izboljševanja zmogljivosti za odkrivanje eksplozivov na varnostnih kontrolnih točkah za potnike in napravah za pregledovanje letalskega tovora.

Dodatni cilj politike EU za varovanje v letalstvu je zagotoviti ustrezno ravnovesje med najvišjo možno ravnjo varovanja in drugimi pomembnimi dejavniki, kot so udobnost potovanj, zasebnost in varstvo osebnih podatkov ter omogočanje operativnih dejavnikov. Ta pristop, ki temelji na tveganju, se bo uporabljal tudi v prihodnosti.

V zvezi s tem je Komisija razširila uporabo enkratnega varnostnega pregleda na Kanado in Črno goro ter nadaljevala prizadevanja za vzpostavitev harmoniziranih pravil na mednarodni ravni s sodelovanjem z Združenimi državami in drugimi podobno mislečimi partnerji na področju varovanja v letalstvu. Komisija je učinkovito sodelovala na vseh pomembnih dogodkih Mednarodne organizacije civilnega letalstva (ICAO) in sestankih o zračnem tovoru Svetovne carinske organizacije (WCO). V tesnem sodelovanju z oddelki EU za razvojno sodelovanje in sosedsko politiko EU so bili vzpostavljeni programi za izgradnjo zmogljivosti na področju varovanja v letalstvu v tretjih državah, ki se bodo začeli izvajati leta 2016. Pomoč bo osredotočena na države v Afriki in na Bližnjem vzhodu ter države evropskega sosedstva in države v Srednji Aziji. Evropska konferenca civilnega letalstva (ECAC) bo upravljala te programe v imenu Komisije.

Pojasnjevanje, harmonizacija in poenostavljanje zakonodaje na področju varovanja v letalstvu se redno izvajajo v skladu s cilji EU glede boljše priprave zakonodaje. Izvedbena akta o varovanju v letalstvu, Uredba Komisije (EU) št. 185/2010 in Sklep Komisije C(2010) 774, sta bila od začetka njune veljavnosti aprila 2010 večkrat spremenjena. Komisija je zato leta 2015 sprejela dva prečiščena in posodobljena pravna akta, Izvedbeno uredbo Komisije (EU) 2015/1998 in Izvedbeni sklep Komisije C(2015)8005, ki dejansko nadomeščata oba akta.

In nenazadnje je Komisija še naprej spremljala izvajanje ukrepov držav članic na področju varovanja v letalstvu v okviru inšpekcijskih pregledov EU v tesnem sodelovanju z državami članicami skozi vse leto. Ravni skladnosti z zakonodajo so ostale stabilne in leta 2015 niso zahtevale začasnih izključitev letališč EU iz sistema enkratnih varnostnih pregledov zaradi odprave resnih pomanjkljivosti.

PRVI DEL

Inšpekcijski pregledi

1.Splošno

Komisija mora v skladu s pogoji iz Uredbe (ES) št. 300/2008 izvajati inšpekcijske preglede uprav držav članic za varovanje v letalstvu (v nadaljnjem besedilu: pristojni organi) in letališč EU. V program Unije je vključena tudi Švica, medtem ko na Norveškem in Islandiji inšpekcijske preglede za podobne predpise izvaja Nadzorni organ Efte (ESA). Za opravljanje inšpekcijskega dela ima Komisija na voljo skupino devetih inšpektorjev za varovanje v letalstvu s polnim delovnim časom. Inšpekcijsko delo podpira skupina okoli 100 nacionalnih revizorjev, ki jih imenujejo države članice, Islandija, Norveška in Švica ter lahko po usposabljanju, ki ga zagotovi Komisija, sodelujejo pri inšpekcijskih pregledih Komisije. Preglednica, ki povzema vse dosedanje dejavnosti Komisije in Nadzornega organa Efte za spremljanje skladnosti, je v Prilogi 1.

2.Inšpekcijski pregledi pristojnih nacionalnih organov

Komisija je v letu 2015 nadaljevala četrti krog inšpekcijskih pregledov pristojnih organov. To poročilo zajema rezultate vseh inšpekcijskih pregledov, ki so bili izvedeni v letu 2015. Skupaj je bilo leta 2015 izvedenih enajst inšpekcijskih pregledov pristojnih organov. V večini držav članic so bila pri teh inšpekcijskih pregledih ugotovljena občutna izboljšanja v primerjavi s prejšnjimi pregledi.

Najpogostejše pomanjkljivosti, ugotovljene leta 2015, so se nanašale na manjše pomanjkljivosti pri zagotavljanju popolne skladnosti nacionalnih programov varovanja v letalstvu ter na omejitve pri izvajanju nacionalnih programov za nadzor kakovosti. V zvezi s slednjimi nekatere države članice še vedno niso zadostno spremljale ustreznosti in izvajanja varnostnih programov tujih letalskih prevoznikov ter reguliranih subjektov, predvsem zaradi omejenih virov in velikega števila zadevnih subjektov. Vendar je večina držav članic zagotovila, da se je v celoti spoštovala najmanjša predpisana pogostost za preglede varnostnih ukrepov na letališčih. Pri večini držav članic, v katerih so bili opravljeni inšpekcijski pregledi v letu 2015, je bil postopek odpravljanja ugotovljenih pomanjkljivosti zadovoljiv in vsem državam članicam so bili na voljo primerni izvršilni ukrepi. S svojim sistemom medsebojnih strokovnih pregledov Komisija še naprej tesno sodeluje z državami članicami, ki se srečujejo s težavami pri izpolnjevanju svojih obveznosti na podlagi prava EU, in jim pomaga poiskati rešitve.

3.Začetni inšpekcijski pregledi na letališčih

Leta 2015 je bilo opravljenih dvajset začetnih inšpekcijskih pregledov. Zajeta so bila vsa poglavja (vendar ne vsa pri vsakem inšpekcijskem pregledu). Skupni delež ključnih ukrepov, za katere je bilo leta 2015 ugotovljeno, da so usklajeni, je znašal 80 %; kar je približno enako kot prejšnja leta.